蘇子平汪履道試李潘墨
作者：釋德洪
朝代：宋

paragraphs: 南陽國師古禪伯，玉殿以棋聊戲客。
客雖四海棋絕倫，我解兩奩俱用黑。
侍臣大驚帝微笑，客亦袖手吁莫測。
黑中優劣自能分，正似蘇汪今試墨。
老潘氣韻凌阿寛，二李不平有矜色。
坐令好事旁舍郎，瞠視無言受巾幗。
我非南陽不能辨，以手捫頭空嘆息。
徑當相攜詣瞽叟，夜半一辨須明白。